ET Euroopa Liidu Teataja L 90/1

KOMISJONI MÄÄRUS (EL) 2016/486,

29. märts 2016,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate tsüasofamiidi, tsükloksüdiimi, difluoroäädikhappe, fenoksükarbi, flumetraliini, fluopikoliidi, flupüradifurooni, fluksapüroksaadi, metüülkresoksiimi, mandestrobiini, mepanipüriimi, metalaksüül-M'i, pendimetaliini ja teflutriini jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 16 lõike 1 punkti a,

ning arvestades järgmist:

(1) Tsüasofamiidi, metüülkresoksiimi, mepanipüriimi ja pendimetaliini jääkide piirnormid on kehtestatud määruse (EÜ) nr 396/2005 II lisas. Metalaksüül-M'i jääkide piirnormid on kehtestatud kõnealuse määruse II lisas ja III lisa B osas. Tsükloksüdiimi, fenoksükarbi, fluopikoliidi, fluksapüroksaadi ja teflutriini jääkide piirnormid on kehtestatud kõnealuse määruse III lisa A osas. Difluoroäädikhappe, flumetraliini, flupüradifurooni ega mandestrobiini jääkide piirnorme ei ole eraldi sätestatud ning neid aineid ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg.

(2) Seoses loa andmisega toimeainet tsüasofamiid sisaldava taimekaitsevahendi kasutamiseks rohelise sibula, hariliku artišoki, porrulaugu ja humala puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivaid jääkide piirnorme.

(3) Tsükloksüdiimi kohta on selline taotlus esitatud seoses kasutamisega vaarikate, sõstarde, söögipeedi, juurselleri, mädarõika, maapirni, pastinaagi, aed-piimjuure, kaalika, baklažaani, rooskapsa, peakapsa, Pekingi lehtnaeri, kähara lehtkapsa, sileda endiiviasiguri, salatkressi, ameerika kollaka, rukola, kapsas-lehtsinepi, Brassica lehtede ja võrsete, spinati, portulaki, lehtpeedi, läätsede, linaseemnete, unimagunaseemnete, rapsiseemnete, juurtest saadud taimeteede ning kuivatatud mädarõika puhul. Fenoksükarbi kohta on selline taotlus esitatud seoses kasutamisega virsikute, lauaoliivide ning õli tootmiseks ette nähtud oliivide puhul. Fluopikoliidi kohta on selline taotlus esitatud seoses kasutamisega palderjani puhul. Fluksapüroksaadi kohta on selline taotlus esitatud seoses kasutamisega viinamarjade ja kartuli puhul. Metüülkresoksiimi kohta on selline taotlus esitatud seoses kasutamisega porrulaugu puhul. Mepanipüriimi kohta on selline taotlus esitatud seoses kasutamisega pamplite, vaarikate ja paprika puhul. Metalaksüül-M'i kohta on selline taotlus esitatud seoses kasutamisega karusmarjade puhul. Pendimetaliini kohta on selline taotlus esitatud seoses kasutamisega aedsalati puhul. Teflutriini kohta on selline taotlus esitatud seoses kasutamisega söögipeedi, juurselleri, kaalika, naeri, küüslaugu, sibula, pesasibula, juurtest saadud taimeteede, maitseainete (juured ja risoomid), suhkrupeedi ning juursiguri puhul.

(4) Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.

(5) Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige tarbijatele ja, kui vaja, ka loomadele avalduvat ohtu, ning esitas põhjendatud arvamused jääkide kavandatavate piirnormide kohta (2). Toiduohutusamet edastas kõnealused arvamused komisjonile ja liikmesriikidele ning tegi need üldsusele kättesaadavaks.

(6) Toiduohutusamet jõudis oma põhjendatud arvamustes järeldusele, et seoses tsüasofamiidi kasutamisega rohelise sibula, hariliku artišoki ja porrulaugu puhul ei saa välistada ohtu tarbijatele. Seoses tsükloksüdiimi kasutamisega salatkressi, ameerika kollaka, rukola, kapsas-lehtsinepi, Brassica lehtede ja võrsete, läätsede, linaseemnete ning unimagunaseemnete puhul ei ole jääkide uute piirnormide kehtestamiseks esitatud piisavalt andmeid. Seepärast tuleks asjaomased kehtivad jääkide piirnormid jätta muutmata.

(7) Kõigi muude taotluste kohta tegi toiduohutusamet järelduse, et kõik andmenõuded on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 konkreetse tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldavate toiduainete tarbimisel ega ka asjaomaste kultuuride ja toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(8) Flumetraliini, flupüradifurooni ja mandestrobiini puhul esitas toiduohutusamet järeldused nende toimeainete pestitsiidina kasutamisega kaasneva riski hindamist käsitleva vastastikuse eksperdiarvamuse kohta (3). Selle alusel soovitas toiduohutusamet kehtestada iseloomuliku kasutuse puhul jääkide piirnormid kooskõlas liidu hea põllumajandustavaga.

(9) Toiduohutusamet soovitab kehtestada mitme toote puhul flupüradifurooni jääkide ajutised piirnormid selle toimeaine pinnases püsimise tõttu. Toiduohutusamet jõudis järeldusele, et külvikorrakultuurides ja loomse päritoluga toodetes leitud jääkide koostises olev asjakohane aine on metaboliit difluoroäädikhape (DFA). Seetõttu tuleb jääkide piirnormid kehtestada nii metaboliit difluoroäädikhappe kui ka selle lähteühendi flupüradifurooni jaoks. Külvikorrakultuuride ja loomse päritoluga toodete kohta soovis toiduohutusamet täiendavaid külvikorrakultuuride väliuuringuid. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Komisjon pidas sobivate määramispiiride küsimuses nõu Euroopa Liidu referentlaboritega.

(10) Kui võtta aluseks toiduohutusameti põhjendatud arvamused ja arvestada käsitletava küsimuse puhul olulisi tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõike 2 nõuetega.

(11) Seetõttu tuleks määrust (EÜ) nr 396/2005 vastavalt muuta.

(12) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 29. märts 2016 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda aadressil http://www.efsa.europa.eu:

Reasoned opinion on the modification of maximum residue levels for cyazofamid in hops, globe artichokes, leeks and spring/green onions and Welsh onions (Põhjendatud arvamus tsüasofamiidi jääkide kehtivate piirnormide muutmise kohta humala, hariliku artišoki, porrulaugu, rohelise sibula ja talisibula puhul), EFSA Journal 2015; 13(8): 4204.

Reasoned opinion on the modification of the existing MRLs for cycloxydim in various crops (Põhjendatud arvamus tsükloksüdiimi jääkide kehtivate piirnormide muutmise kohta eri kultuuride puhul), EFSA Journal 2015; 13(9):4219 [30 lk].

Reasoned opinion on the modification of the existing maximum residue levels for fenoxycarb in peaches and olives (Põhjendatud arvamus fenoksükarbi jääkide kehtivate piirnormide muutmise kohta virsikute ja oliivide puhul), EFSA Journal 2015; 13(7):4202 [21 lk].

Reasoned opinion on the modification of the existing maximum residue level for fluopicolide in valerian (Põhjendatud arvamus fluopikoliidi jääkide kehtiva piirnormi muutmise kohta palderjani puhul), EFSA Journal 2015; 13(9):4217 [24 lk].

Reasoned opinion on the modification of the existing maximum residue levels for fluxapyroxad in grapes and potatoes (Põhjendatud arvamus fluksapüroksaadi jääkide kehtivate piirnormide muutmise kohta viinamarjade ja kartuli puhul), EFSA Journal 2015; 13(9):4223 [25 lk].

Reasoned opinion on the modification of the existing maximum residue level for kresoxim-methyl in leeks (Põhjendatud arvamus metüülkresoksiimi jääkide kehtiva piirnormi muutmise kohta porrulaugu puhul), EFSA Journal 2015; 13(8):4215 [18 lk].

Reasoned opinion on the modification of the existing maximum residue levels for mepanipyrim in blackberries, raspberries and peppers (Põhjendatud arvamus mepanipüriimi jääkide kehtivate piirnormide muutmise kohta pamplite, vaarikate ja paprika puhul), EFSA Journal 2015; 13(9):4218 [19 lk].

Reasoned opinion on the modification of the existing maximum residue level for metalaxyl-M in gooseberries (Põhjendatud arvamus metalaksüül-M'i jääkide kehtiva piirnormi muutmise kohta karusmarjade puhul), EFSA Journal 2015; 13(7):4179 [18 lk].

Reasoned opinion on the modification of the existing maximum residue level for pendimethalin in lettuce (Põhjendatud arvamus pendimetaliini jääkide kehtiva piirnormi muutmise kohta aedsalati puhul), EFSA Journal 2015; 13(9):4249 [18 lk].

Reasoned opinion on the setting of maximum residue levels for tefluthrin in various crops (Põhjendatud arvamus teflutriini jääkide piirnormide kehtestamise kohta eri kultuuride puhul), EFSA Journal 2015; 13(7):4196 [24 lk].

(3) Conclusion on the peer review of the pesticide risk assessment of the active substance flumetralin (Järeldused toimeaine flumetraliin pestitsiidina kasutamisega kaasneva riski hindamist käsitleva vastastikuse eksperdiarvamuse kohta), EFSA Journal 2014; 12(12):3912 [62 lk].

Conclusion on the peer review of the pesticide risk assessment of the active substance flupyradifurone (Järeldused toimeaine flupüradifuroon pestitsiidina kasutamisega kaasneva riski hindamist käsitleva vastastikuse eksperdiarvamuse kohta), EFSA Journal 2015; 13(2):4020 [101 lk].

Conclusion on the peer review of the pesticide risk assessment of the active substance mandestrobin (Järeldused toimeaine mandestrobiin pestitsiidina kasutamisega kaasneva riski hindamist käsitleva vastastikuse eksperdiarvamuse kohta), EFSA Journal 2015; 13(5):4100 [72 lk].